Passasiers in die ry beroofFoto ter illustrasie: Pixabay Passasiers wat op ŉ bus van Johannesburg na Bulawayo onderweg was se Kersgees is behoorlik gedemp nadat gewapende rowers hulle op die N1 onderweg na Musina beroof het. Die polisie in Limpopo sê vyf rowers het weggekom met ŉ onbekende bedrag kontant, selfone, skootrekenaars en ander items wat hulle gebuit het tydens die halfuur lange rooftog. Twee van die rowers het na bewering die bus in Pretoria bestyg en voorgegee om gewone passasiers onderweg na Zimbabwe se naasgrootste stad te wees. Maar in die ry het hulle vuurwapens te voorskyn gebring en die reisigers beroof. Die ander drie het blykbaar in Johannesburg opgeklim. Een van die passasiers het agterna vertel sy is meer as R30 000 kwyt wat sy wou gebruik het om ŉ huis vir haar gesin in Bulawayo te bou. Passasiers het agterna gesê die rooftog het in die omgewing van Mokopane plaasgevind. Volgens Bokani Maphosa het die rowers na gewone passasiers gelyk en het niemand kon dink hulle was saam met misdadigers op pad nie. Blykbaar het die rowers eers gewag tot almal rustig geraak het voor hulle omstreeks 21:00 Vrydagaand toegeslaan het.